
Réztartalmú növényvédő szerek nedvesítő képességének vizsgálata burgonyán, kolloidkémiai, analitikai és biológiai módszerekkel

Dolgozatomban a következő három rézhidroxid hatóanyagú, de eltérő fémréz tartalmú növényvédő szer (Champion 50 WG (50%), Kocide 2000 (35%) és Vegesol R (16%)) és a burgonya közötti nedvesedési viszonyokat vizsgáltam.
A folyadékok jellemzése során megállapítottam, hogy a lémennyiség és a dózis mindhárom növényvédő szer esetében befolyásolja a permetlevek felületi feszültség értékeit. Az engedélyezett minimális és maximális koncentrációkat összehasonlítva a Champion esetében csökken a legnagyobb mértékben a permetlevek felületi feszültsége a szélsőértékek között. Kocide felületi feszültség értékei a legmagasabbak, a Vegesol é pedig a legkisebbek a három növényvédő szer közül. A Vegesol nál a dózisok szélsőértékei közötti nagy koncentráció különbség ellenére a felületi feszültség értékek csak kis mértékben csökkennek, ami alapján arra következtettünk, hogy a tenzidek mennyisége megközelíti a kritikus micellaképződési koncentrációt.
A szilárd növényi felület – a burgonyalevél – jellemzésénél, sztenderdizált folyadékként csapvizet használtam. A vízcseppek burgonyalevéllel alkotott kontaktszögei alapján a burgonyalevelek nedvesíthetőségi szempontból heterogénnek, azonban szimmetrikusnak bizonyultak. A burgonya esetében az idősebb levelek jobban, míg a fiatalabb levelek kevésbé nedvesíthetőek vízcseppekkel. Ez vélhetően az eltérő kutikula összetételnek és a szőrözöttségnek köszönhető.
Harmadik lépésként a permetszer és burgonyalevél kontaktusát vizsgáltam. A permetlevek és a burgonyalevél közötti nedvesedés ülőcsepp módszerrel mérve hasonlónak bizonyult a gyantával tapasztalt nedvesedéshez. Azonban döntött tálcás módszerrel az eredményeink a szakirodalmi megfigyelésektől különbözőnek bizonyultak.
Ezeket az eredményeimet összevetve a szermaradék vizsgálat eredményeivel arra a megállapításra jutottam, hogy nem bizonyítható az a feltételezés, mely szerint a leginkább nedvesítő Vegesol eredményezne jobb permetlé fedettséget. Mindhárom készítmény azonos mennyiségű fémréz maradékot eredményezett a permetezéseknél. Esőállóság szempontjából a Vegesol mindkét alkalommal jobban teljesített, mint a másik két készítmény, de ez vélhetően a termék növényi olaj tartalmának köszönhető.
A kórtani vizsgálataim nem voltak eredményesek, mivel lombot fertőző gombás betegségek a kontroll parcellákban sem léptek fel.
Összességében munkám legértékesebb része a vizsgálati módszerek fejlesztése és megismerése volt, ami elősegíti a kutatási terület jövőbeni sikeres előrehaladását.



